b"\n_START_ARTICLE_\nGuerra francotailandesa\n_START_SECTION_\nAntecedents\n_START_PARAGRAPH_\nEl 12 de juny de 1940, el govern tailand\xc3\xa8s va signar un pacte de no-agressi\xc3\xb3 amb Fran\xc3\xa7a, per\xc3\xb2 despr\xc3\xa9s de la caiguda de Fran\xc3\xa7a, el general major Plaek Pibulsonggram (popularment conegut com a \xc2\xabPhibun\xc2\xbb), primer ministre de Tail\xc3\xa0ndia, va veure l'oportunitat de recuperar els territoris abandonats a mans de Fran\xc3\xa7a durant el regnat de Chulalongkorn (les prov\xc3\xadncies de Melu Prei i Tonle Repu el 1904 i les prov\xc3\xadncies de Battambang, Sisophon i Siem Reap el 1907, que havien estat cedides oficialment el 1867 a canvi del reconeixement del protectorat sobre el regne khmer) i tamb\xc3\xa9 de venjar les humiliacions sofertes el 1893 (amb l'adscripci\xc3\xb3 de Laos a la Indoxina francesa) i 1904._NEWLINE_L'ocupaci\xc3\xb3 militar alemanya de bona part de Fran\xc3\xa7a va provocar que l'estat franc\xc3\xa8s tingu\xc3\xa9s dificultats per mantenir les possessions colonials, inclosa l'Indoxina. L'administraci\xc3\xb3 colonial no podia comptar amb l'ajuda de la metr\xc3\xb2poli ni amb l'arribada de subministraments. Despr\xc3\xa9s de la invasi\xc3\xb3 japonesa, el setembre de 1940, els francesos es van veure obligats a permetre al Jap\xc3\xb3 d'establir guarnicions al seu territori. Aquesta acci\xc3\xb3 va conv\xc3\xa8ncer Phibun que Fran\xc3\xa7a no podria resistir una confrontaci\xc3\xb3 amb Tail\xc3\xa0ndia. El primer pas del govern tailand\xc3\xa8s va jugar la carta diplom\xc3\xa0tica, per\xc3\xb2 el govern de Vichy va refusar retocar cap frontera amb Tail\xc3\xa0ndia;  Phibun, llavors, va decidir actuar militarment.\n_START_SECTION_\nFran\xc3\xa7a de Vichy\n_START_PARAGRAPH_\nLes forces militars franceses a la Indoxina consistien en un ex\xc3\xa8rcit d'aproximadament 50.000 homes, 12.000 dels quals eren francesos, organitzats en quaranta-un batallons d'infanteria, dos regiments d'artilleria i un batall\xc3\xb3 d'enginyers. La defici\xc3\xa8ncia m\xc3\xa9s \xc3\xb2bvia de l'ex\xc3\xa8rcit franc\xc3\xa8s era l'escassetat de vehicles blindats, ja que nom\xc3\xa9s disposava d'una vintena d'obsolets tancs Renault FT contra els gaireb\xc3\xa9 cent vehicles blindats de l'ex\xc3\xa8rcit tailand\xc3\xa8s. La major part dels efectius francesos estacionats a prop de la frontera amb Tail\xc3\xa0ndia consistia en soldats indoxinesos dels regiments 3r i 4t dels Tirailleurs Tonkinois juntament amb un batall\xc3\xb3 de montagnards, soldats regulars francesos de la infanteria colonial i unitats de la Legi\xc3\xb3 Estrangera._NEWLINE_L'ex\xc3\xa8rcit de l'aire tenia uns 100 avions, dels quals aproximadament 60 podien considerar-se de primera l\xc3\xadnia. Aquests inclo\xc3\xafen trenta Potez 25 TOE de reconeixement i ca\xc3\xa7abombardeig, quatre bombarders pesants Farman 221, 6 bombarders Potez 542, nou caces Morane-Saulnier MS.406 i vuit hidroavions Loire 130 de reconeixement._NEWLINE_L'armada francesa a Indoxina disposava d'un creuer lleuger i quatre avisos.\n_START_SECTION_\nTail\xc3\xa0ndia\n_START_PARAGRAPH_\nLes forces terrestre tailandeses eren una for\xc3\xa7a bastant ben equipada. Amb uns 60.000 homes, estaven formades per quatre ex\xc3\xa8rcits. Els m\xc3\xa9s grans eren l'Ex\xc3\xa8rcit Burapha amb cinc divisions i l'Ex\xc3\xa8rcit Isan amb tres divisions. Les formacions independents sota el control directe de l'alt comandament de l'ex\xc3\xa8rcit inclo\xc3\xafen dos batallons de cavalleria motoritzada, un batall\xc3\xb3 d'artilleria, un batall\xc3\xb3 de senyals, un batall\xc3\xb3 d'enginyers i un regiment blindat. L'artilleria era una barreja de canons Krupp i moderns canons i obusos Bofors. 60 tanquetes Carden-Loyd Mk.VI i 30 tancs Vickers 6-ton constitu\xc3\xafen la major part de la for\xc3\xa7a de tancs de l'ex\xc3\xa8rcit._NEWLINE_L'Armada Reial Tailandesa disposava de dos vaixells de defensa costanera de la classe Thonburi, 12 torpediners i quatre submarins de fabricaci\xc3\xb3 japonesa. La Reial For\xc3\xa7a A\xc3\xa8ria Tailandesa tenia un avantatge quantitaiu i qualitatiu sobre la unitats locals de l'Arme\xc3\xa9 de l'air. Entre els 140 avions que componien la for\xc3\xa7a de primera l\xc3\xadnia de les forces a\xc3\xa8ries hi havia 24 bombarders lleugers Mitsubishi Ki-30, nou bombarders pesants Mitsubishi K-21, 25 caces Curtiss 75N Hawk, 6 bombarders mitjans Martin 139WSM i WSM-2 i 70 avions d'observaci\xc3\xb3 i atac Vought V-93S.\n_START_SECTION_\nOperacions militars\n_START_PARAGRAPH_\nMentre es produ\xc3\xafen manifestacions antifranceses a Bangkok, es van produir escaramusses al llarg de la frontera natural del riu Mekong. Aleshores, la Reial For\xc3\xa7a A\xc3\xa8ria Tailandesa va iniciar un seguit de bombardejos diaris sobre objectius militars a Vientiane, Phnom Penh, Sisophon i Battambang amb total impunitat. Els francesos van contraatacar amb atacs aeris, per\xc3\xb2 l'impacte dels seus bombardejos fou menor. L'activitat de les forces a\xc3\xa8ries tailandeses, principalment els bombardejos, van ser tan rellevants que l'almirall Jean Decoux, governador de l'Indoxina francesa, va destacar amargament que els avions tailandesos semblaven pilotats per homes amb molta experi\xc3\xa8ncia b\xc3\xa8l\xc2\xb7lica._NEWLINE_El 5 de gener de 1941, despr\xc3\xa9s de l'informe sobre un atac franc\xc3\xa8s a la ciutat fronterera d'Aranyaprathet, els ex\xc3\xa8rcits tailandesos Burapha i d'Isan van emprendre una ofensiva sobre Laos i Cambodja. La resposta francesa va ser instant\xc3\xa0nia, per\xc3\xb2 moltes unitats foren f\xc3\xa0cilment superades a conseq\xc3\xbc\xc3\xa8ncia del millor equipament de les forces siameses. Els tailandesos van avan\xc3\xa7ar sobre Laos molt de pressa, per\xc3\xb2 les tropes franceses de Cambodja van aconseguir oferir m\xc3\xa9s resist\xc3\xa8ncia._NEWLINE_A l'alba del 16 de gener de 1941, els francesos van llan\xc3\xa7ar un gran contraatac a les ciutats de Yang Dang Khum i Phum Preav, llavors sota control tailand\xc3\xa8s, fet que va iniciar la batalla m\xc3\xa9s ferotge de la guerra. A causa de la manca de coordinaci\xc3\xb3 i la inexist\xc3\xa8ncia d'informaci\xc3\xb3 fidedigna sobre les ben preparades i atrinxerades tropes tailandeses, l'operaci\xc3\xb3 francesa qued\xc3\xa0 aturada; els combats van acabar quan les tropes colonials es van retirar de la zona. Tot i aix\xc3\xad, els tailandesos no van poder perseguir els francesos en retirada, en bona part perqu\xc3\xa8 els seus tancs d'avantguarda estaven aturats a causa de l'artilleria de la Legi\xc3\xb3 Estrangera._NEWLINE_Amb la situaci\xc3\xb3 deteriorant-se r\xc3\xa0pidament pels francesos, l'almirall Decoux va ordenar a totes les forces navals franceses disponibles dirigir-se cap al golf de Tail\xc3\xa0ndia. A primera hora del 17 de gener, un esquadr\xc3\xb3 naval franc\xc3\xa8s va enxampar per sorpresa un destacament naval tailand\xc3\xa8s fondejat a l'illa de Ko Chang. En la batalla de Ko Chang el creuer lleuger Lamotte-Piquet i els canoners Dumont d'Urville, Amiral Charner, Marne i Tahure es van enforntar al guardacostes Dhonburi i a diversos torpediners; el resultat va ser una vict\xc3\xb2ria important pels francesos, que, a m\xc3\xa9s, provoc\xc3\xa0 l'enfonsament de dos torpediners tailandesos i la retirada del servei del guardacostes, mentre que els francesos nom\xc3\xa9s van patir baixes menors. _NEWLINE_El 24 de gener es va produir la darrera batalla a\xc3\xa8ria, amb l'atac de bombarders tailandesos contra l'aer\xc3\xb2drom d'Angkor, prop de Siem Reap. La darrera missi\xc3\xb3 tailandesa, el bombardeig de Phnom Penh, va comen\xc3\xa7ar a les 07.10 del 28 de gener, quan els Martin del 50\xc3\xa8 esquadr\xc3\xb3 de bombarders van atacar les posicions franceses a Sisophon, escortats per 13 Hawk 75N del 60\xc3\xa8 esquadr\xc3\xb3 de combat.\n_START_SECTION_\nArmistici, pau i conseq\xc3\xbc\xc3\xa8ncies\n_START_PARAGRAPH_\nEl Jap\xc3\xb3, fris\xc3\xb3s per garantir la cooperaci\xc3\xb3 militar de Tail\xc3\xa0ndia, intervingu\xc3\xa9 r\xc3\xa0pidament com a mediador del conflicte. Un ultim\xc3\xa0tum del Jap\xc3\xb3 impos\xc3\xa0 primer als dos bel\xc2\xb7ligerants un armistici, signat el 28 de gener. El 9 de maig, Fran\xc3\xa7a, sota pressi\xc3\xb3 japonesa, sign\xc3\xa0 un tractat de pau, segons el qual abandonava les prov\xc3\xadncies de Battambang i Siem Reap, capturades a Cambodja, i de Champassak i Sayaburi, capturades a Laos, que tamb\xc3\xa9 ced\xc3\xad els territoris de la riba dreta del Mekong; en total, un territori de m\xc3\xa9s de 97.000 km\xc2\xb2 habitats per 420.000 persones. A aquest tractat el segu\xc3\xad un altre entre Fran\xc3\xa7a i Laos el 21 d'agost._NEWLINE_L'annexi\xc3\xb3 d'aquests territoris per part de Tail\xc3\xa0ndia va provocar, al juliol de 1941, la imposici\xc3\xb3 per part dels Estats Units d\xe2\x80\x99un embargament als lliuraments de petroli al Jap\xc3\xb3 i la creaci\xc3\xb3, amb l\xe2\x80\x99ajuda dels serveis secrets anglosaxons, del moviment seri thai (\xe2\x80\x98tailandesos lliures\xe2\x80\x99), una organitzaci\xc3\xb3 clandestina antijaponesa. El govern tailand\xc3\xa8s va prometre oralment als japonesos acceptar la seva sol\xc2\xb7licitud de pas lliure pel territori com a part de l'atac previst contra Mal\xc3\xa0isia. El 8 de desembre de 1941, Tail\xc3\xa0ndia encara no havia confirmat les sol\xc2\xb7licituds japoneses i el Jap\xc3\xb3 va decidir no esperar m\xc3\xa9s; d'aquesta manera, per atacar Mal\xc3\xa0isia, va envair el territori de Tail\xc3\xa0ndia. Aquesta invasi\xc3\xb3 acab\xc3\xa0 amb la batalla de Prachuab Khirikhan i un alto el foc unes hores despr\xc3\xa9s; poc despr\xc3\xa9s, Tail\xc3\xa0ndia es proclama aliada del Jap\xc3\xb3._NEWLINE_Despr\xc3\xa9s de la capitulaci\xc3\xb3 del Jap\xc3\xb3 i el final de la Segona Guerra Mundial, els territoris annexionats per Tail\xc3\xa0ndia no van ser retornats a Fran\xc3\xa7a fins al novembre de 1947, que no els va poder mantenir durant gaire temps, ja que els territoris de la Indoxina van obtenir la independ\xc3\xa8ncia poc despr\xc3\xa9s."